અહીં પહેલાં તેલિયા દીવા હતા. લાઇટ તો આ ધૂળિયા મલકમાં ખૂબ પાછળથી આવેલી. દરબારગઢમાં વીજળીના દીવા પ્રગટ્યા ને આખું ગામ જોવા ઊમટેલું. રંગરોગાન, ઝુમ્મર-હાંડી, ગઢના કાંગરા, ઝબક ઝબક એનું અજવાળું ગઢના રસ્તે એવું પથરાયું કે ખવાસવાસે રાત નહિ, દહાડો ઊગતો ભાળેલો. એ રાતે કાંય લોક નાચ્યું છે! જલસામાં ડૂબેલા માલોજી દરબાર મોડી રાતે ઓરડે પધાર્યા ને જાણે આંખો અંજાઈ ગઈ હોય, એમ આંખ પર હથેળી પસવારતાં રાજબાને જોઈ રહેલા.